2. ปัจจัยความเสี่ยง

ปัจจัยเสี่ยงจากภายในและภายนอก ที่มีผลกระทบต่อการดำเนินธุรกิจของบริษัทสามารถสรุปได้ดังนี้

1.  ภาวะเศรษฐกิจและอัตราการขยายตัว ธุรกิจรับเหมาก่อสร้าง
    มีความสัมพันธ์โดยตรงกับภาวะเศรษฐกิจและอัตราการขยายตัวทางเศรษฐกิจของประเทศ
    ดังนั้น บริษัทจึงได้รับผลกระทบในช่วงเศรษฐกิจชะลอตัว อย่างไรก็ตาม
    การที่บริษัทมีความสามารถในการรับงานได้หลายประเภท
    ทำให้บริษัทสามารถกระจายความเสี่ยง เพื่อลดความเสียหายที่อาจเกิดขึ้นได้
    ภาวะเศรษฐกิจมีการปรับตัวดีขึ้นในช่วงระยะเวลาสั้นๆ ช่วงหนึ่ง
    มีผลทำให้อัตราการขยายตัวของบริษัทเพิ่มขึ้นเล็กน้อย
    เพื่อให้สามารถดำรงอยู่ในธุรกิจก่อสร้างได้
    บริษัทสนใจที่จะเข้าประมูลงานที่บริษัทชำนาญมากเป็นพิเศษและมีคู่แข่งน้อย มากขึ้น ได้แก่
    งานประเภทการทำท่อหรืออุโมงค์ใต้ดินขนาดใหญ่ งานระบบบำบัดน้ำเสีย เป็นต้น
    นอกจากนี้บริษัทยังได้ให้ความสนใจในการเข้าประมูลงานต่างประเทศมากขึ้น
    ทั้งในรูปของการประมูลในนามบริษัทผู้เดียวและในนามของกิจการร่วมค้า อย่างไรก็ตาม
    งานในภาคเอกชนยังคงมีความเสี่ยงในเรื่องสภาพคล่องของผู้ว่าจ้าง ซึ่งอาจจ่ายชำระล่าช้า
    บริษัทจึงต้องใช้ความระมัดระวังในการรับงานโครงการต่างๆ
    ทั้งงานภายในประเทศและงานต่างประเทศ

2.  การเปลี่ยนแปลงของราคาวัสดุ ต้นทุนวัสดุ
    ถือว่าเป็นต้นทุนหลักในการคำนวณเสนอราคาในการประมูล
    ซึ่งการเปลี่ยนแปลงด้านราคาของวัสดุต่าง ๆ มีผลกระทบโดยตรงต่อผลกำไรของบริษัท
    โดยเฉพาะอย่างยิ่งคือการปรับตัวขึ้นของราคาน้ำมันที่ส่งผลกระทบโดยตรงต่องานก่อสร้างประเภทถนน
    และยังส่งผลกระทบต่อค่าจัดส่งวัสดุอื่นๆอีกด้วย ถึงแม้ราคาน้ำมัน
    และราคาวัสดุหลักประเภทเหล็กจะปรับตัวลดลงในปี 2553
    แต่ก็ไม่สามารถมั่นใจได้ว่าจะไม่มีการปรับตัวกลับไปสู่ระดับราคาสูงเช่นเดิม
    ซึ่งทำให้เกิดความเสี่ยงในการกำหนดราคาว่าจ้างก่อสร้าง นอกจากนี้
    กรณีของวัสดุนำเข้าจากต่างประเทศ ต้นทุนจะปรับไปตามอัตราแลกเปลี่ยนอีกด้วย

3.  การขาดแคลนแรงงานก่อสร้าง ธุรกิจอสังหาริมทรัพย์เริ่มฟื้นตัว
    ทำให้เกิดการแย่งแรงงานกันระหว่างผู้รับเหมาก่อสร้าง แต่โดยปกติแล้ว
    บริษัทและธุรกิจรับเหมาก่อสร้างทั่วไป
    มักจะประสบปัญหาขาดแคลนแรงงานในช่วงเทศกาลสำคัญ เช่น วันปีใหม่ วันสงกรานต์ ดังนั้น
    บริษัทต้องมีการจูงใจ โดยเพิ่มอัตราค่าจ้างชดเชย
    ทำให้มีต้นทุนการดำเนินงานสูงขึ้นในบางช่วงเวลา โดยทั่วไปแล้วหากเป็นแรงงานทั่วไป
    บริษัทจะไม่ค่อยประสบปัญหา แต่หากเป็นแรงงานฝีมือ
    จะประสบปัญหาที่มีกับแรงงานฝีมือระดับผู้ชำนาญเท่านั้น
    โครงการก่อสร้างบางโครงการจะเน้นบางงานเป็นพิเศษเช่นงานก่อสร้างบ้านระดับราคาสูง
    ซึ่งจะประสบปัญหาเมื่อมีหลายโครงการที่ก่อสร้างพร้อมกัน
    ทำให้มีการแย่งแรงงานฝีมือระดับผู้ชำนาญกันระหว่างผู้รับเหมาก่อสร้าง ดังนั้น
    หากบริษัทได้งานลักษณะนี้ ต้องมีการวางแผนงาน
    รวมทั้งมีการเจรจากันล่วงหน้ากับแรงงานฝีมือระดับชำนาญ

4.  เหตุการณ์ที่ไม่สามารถคาดการณ์ได้
    แม้ว่าบริษัทได้มีการคำนวณราคาโดยเผื่อค่าใช้จ่ายเพิ่มเติมเพื่อรองรับความเสี่ยง
    (CONTINGENCY COST) ไว้แล้วทุกครั้ง
    แต่บางครั้งมีข้อจำกัดในด้านระยะเวลาในการเตรียมตัวแก้ไขสถานการณ์
    หรือเหตุการณ์ซึ่งไม่สามารถคาดหมายได้ล่วงหน้าเกิดขึ้น ทำให้เกิดความเสียหายกับงาน
    โดยไม่สามารถเรียกร้องจากผู้ว่าจ้างได้ เช่น น้ำท่วม หรือภัยธรรมชาติต่าง ๆ เป็นต้น

5.  การเปิดเสรีในภาคบริการ นโยบายการเปิดเสรีในภาคบริการ
    ซึ่งหมายความรวมถึงงานรับเหมาก่อสร้าง ทำให้จำนวนคู่แข่งขันจากบริษัทต่างชาติเพิ่มมากขึ้น
    ซึ่งบริษัทจะต้องเตรียมตัวพัฒนาบุคลากร อุปกรณ์ก่อสร้าง
    และเทคนิคการก่อสร้างให้ทันสมัยและสามารถแข่งขันกับบริษัทอื่นๆ
    ได้ในระยะยาวซึ่งจะเป็นช่องทางให้บริษัทมีความสามารถในการแข่งขันในระดับสากลได้ด้วย

6.  ปัจจัยด้านแหล่งเงินทุนและอัตราดอกเบี้ย
    ธุรกิจรับเหมาก่อสร้างมีความจำเป็นต้องใช้เงินทุนหมุนเวียนสูง
    โดยเฉพาะในกรณีเป็นโครงการซึ่งต้องลงทุนด้านเครื่องจักรสูง
    ดังนั้นหากประสบปัญหาในการหาแหล่งสนับสนุนทางการเงิน ก็อาจทำให้โครงการมีปัญหาได้
    บริษัทเตรียมการแก้ไขปัญหาด้วยการขออนุมัติวงเงินสินเชื่อจากธนาคารพาณิชย์ต่างๆ มากขึ้น
    เป็นการสำรองเพื่อรองรับการขยายงานของบริษัท และเพื่อให้บริษัทมีทางเลือกมากขึ้น
    นอกจากนี้ ความเสี่ยงจากอัตราดอกเบี้ย ที่อาจเกิดความผันผวนในอนาคต
    ก็อาจส่งผลต่อผลการดำเนินงานและกระแสเงินสดของบริษัทเช่นกัน
    บริษัทมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว

7.  โครงการพัฒนาอสังหาริมทรัพย์ ปัจจุบัน
    บริษัทเริ่มขยายธุรกิจไปในด้านการลงทุนพัฒนาอสังหาริมทรัพย์
    เนื่องจากก่อนหน้านี้บริษัทรับงานก่อสร้างโครงการพัฒนาอสังหาริมทรัพย์ หลายโครงการ
    บริษัทสนใจศึกษาการพัฒนาโครงการด้วยตัวเอง
    จากการลงทุนร่วมกับผู้อื่นที่มีประสบการณ์มานานในระยะแรก
    ปัจจุบันบริษัทได้ดำเนินการโครงการต่างๆทั้งบ้านจัดสรรและบ้านพักตากอากาศ อย่างต่อเนื่อง

8.  การฟ้องร้องคดีที่เกี่ยวข้องกับ Meeyahta International Hotel Limited (“MIHL”)

ในปี 2538 บริษัทได้ลงทุนใน MIHL ซึ่งตั้งอยู่ที่สาธารณรัฐแห่งสหภาพพม่า ในอัตราส่วนร้อยละ
52.57 ของทุนจดทะเบียน 1.75 ล้านจ๊าด และได้เป็นผู้ดำเนินการก่อสร้างอาคาร Serviced
Apartment ให้แก่ MIHL บนที่ดินเช่าจากการรถไฟสาธารณรัฐแห่งสหภาพพม่า ปรากฏว่า MIHL
ค้างชำระค่าก่อสร้าง ไม่สามารถชำระยอดคงค้างได้ ดังนั้นเมื่อวันที่ 10 กรกฎาคม 2550
บริษัทจึงได้ยื่นฟ้องต่อศาลของสาธารณรัฐแห่งสหภาพพม่า เรียกให้ชำระค่าก่อสร้างจำนวนเงิน
14.67 ล้านเหรียญสหรัฐ รวมทั้งดอกเบี้ยที่ชำระล่าช้าจนกว่าจะได้รับชำระหนี้
ขณะนี้ศาลชั้นต้นมีคำพิพากษาตัดสินให้บริษัทได้รับชำระเงินค่าก่อสร้างทั้งหมด หาก MIHL
ไม่สามารถจ่ายชำระหนี้ได้ตามคำสั่งศาล บริษัทสามารถดำเนินการเพื่อขายทอดตลาดโรงแรมของ
MIHL เพื่อชำระหนี้ให้แก่บริษัทต่อไป

อย่างไรก็ตาม ในปี 2550 หลังจากบริษัทยื่นฟ้อง MIHL ต่อศาลเรียกให้ชำระหนี้ค่าก่อสร้าง
ผู้ถือหุ้นรายย่อยของ MIHL ทำหนังสือแจ้งมายังบริษัท
ระบุว่าบริษัททำผิดสัญญาร่วมทุนและดำเนินการฟ้องร้องกับบริษัทเพื่อเรียกร้องให้บริษัทโอนหุ้นใน
MIHL ให้กับผู้ถือหุ้นรายย่อยนี้
ขณะนี้คดีอยู่ระหว่างการพิจารณาของศาลชั้นต้นของสาธารณรัฐแห่งสหภาพพม่า

ในไตรมาสสามของปี 2553 บริษัทได้ขายเงินลงทุนทั้งหมดใน MIHL ให้แก่บริษัท เอ็มไอเอชแอล
(โฮลดิ้ง) จำกัด ซึ่งเป็นบริษัทย่อยที่บริษัทถือหุ้นร้อยละ 100 ในราคาขาย 19.5 ล้านบาท
ซึ่งได้รับชำระครบถ้วนแล้ว ต่อมาบริษัทได้ขายเงินลงทุนทั้งหมดในบริษัท เอ็มไอเอชแอล (โฮลดิ้ง)
จำกัด ให้แก่บุคคลภายนอกในราคาขาย 20 ล้านบาท โดยได้ลงนามในสัญญาเพื่อขายเงินลงทุนแล้ว
สัญญาดังกล่าวระบุเงื่อนไขการชำระเงินให้แก่บริษัทว่าต้องชำระให้ครบถ้วนภายใน 3
เดือนซึ่งจะครบกำหนดกลางเดือนมีนาคม 2554

9.  ความสามารถหรือไม่สามารถของผู้ร่วมค้าในการปฏิบัติตามข้อตกลงในกิจการร่วมค้า

  บางกรณี บริษัทจำเป็นต้องเข้าประมูลงานในนามของ “กิจการร่วมค้า” ร่วมกับผู้ร่วมค้าอื่น ๆ
  การทำงานในรูปแบบของกิจการร่วมค้าจะประสบผลสำเร็จหรือไม่
  ย่อมขึ้นกับความสามารถของบริษัทและของผู้ร่วมค้าประกอบกัน หากผู้ร่วมค้ามีปัญหา
  ไม่ว่าจะด้านการเงินหรือด้านการทำงาน กล่าวคือ ไม่สามารถปฏิบัติได้ตามหน้าที่ของตนตามสัญญา
  ย่อมส่งผลกระทบต่อการดำเนินงานร่วมกัน
  หากผู้ร่วมค้าสามารถแก้ไขปัญหาและดำเนินงานร่วมกันต่อไปได้
  ก็จะไม่ส่งผลกระทบต่อบริษัทมากนัก แต่หากผู้ร่วมค้าไม่สามารถแก้ปัญหาได้
  บริษัทอาจจำเป็นต้องช่วยจัดการแก้ปัญหาให้ ซึ่งหากเป็นปัญหาด้านการเงิน
  บริษัทอาจต้องลงทุนเพิ่มในโครงการเพื่อให้การทำงานสามารถดำเนินต่อไปได้
  หรือหากเป็นปัญหาด้านการทำงาน
  บริษัทอาจต้องส่งเจ้าหน้าที่ที่มีความรู้ความชำนาญไปช่วยแก้ไขปัญหา